Určite viete, že cestovanie je oslobodzujúce a určitým spôsobom výborne vplýva na psychiku človeka. Poznáte slovo vanlife?
Ak nie, tak vedzte, že nemusíte byť ortodoxní vyznávači nomádskeho života, no ak tento spôsob cestovania raz vyskúšate, tak sa vám vryje pod kožu a budete chcieť tráviť stále viac času cestovaním a užívaním si dokonalej slobody. Aktuálna doba tomuto spôsobu cestovania praje, lebo sociálny odstup môžete v tomto prípade dodržať takmer na 100 %. Teda okrem nevyhnutných/potrebných zastávok a kontaktov.
Je skvelé nebyť odkázaný na hotely a iné ubytovacie zariadenia, nebyť pod časovým stresom kvôli príchodom a odchodom z ubytovania; je skvelé objavovať svet podľa vlastného harmonogramu, bez obmedzení a tráviť čas tam, kde sa vám aktuálne zachce a presunúť sa vtedy, keď budete mať chuť.
To všetko a ešte omnoho viac vám ponúka tzv. vanlife alebo karavaning, ktorý za posledný rok okúsilo množstvo spokojných a vo výsledku nadšených ľudí. Najdôležitejšie je ale to, že budete zberateľmi zážitkov. Tento spôsob cestovania a trávenia voľného času vám prinesie mnoho skúseností, na ktoré budete spomínať celý život. To je osobná skúsenosť, žiadna poučka.
Osobne som tomuto štýlu cestovania prepadol už pred rokmi a odporúčam ho aj vám, pričom nemusíte mať ani nové ani drahé auto. Stačí chuť a odvaha vyraziť za niečím novým, nepoznaným. Na internete je množstvo návodov a DIY videí o tom, ako sa dá aj bežné osobné auto na určitý čas prispôsobiť na tento štýl cestovania. To vám dá okrem samotných zážitkov z cesty aj dobrý pocit z toho, že ste niečo svojpomocne vytvorili.
Je však jasné, že tento typ cestovania a trávenia času nie je pre každého. Určite ho odporúčam aspoň vyskúšať, aby ste si to v praxi overili. Osobne som na "život na cestách" a v aute zvyknutý, no moja polovička až tak nie. Vždy keď ju vytiahnem na nejaký trip, tak po pár dňoch uzná, že je to super (aj s deckami).
Takto to mám overené ja: 2-3 dni na skúšku úplne nestačia, treba sa do toho trošku dostať, odbúrať počiatočný stres (niekto ho máva) a užívať si každý deň plnými dúškami. Hodnotiť je ideálne až po zhruba 5 dňoch. Prajem vám veľa zdravia a tonu pozitívnych zážitkov z cestovania spôsobom #vanlife.